REPUBLIKA SLOVENIJA

**MINISTRSTVO ZA OKOLJE, PODNEBJE IN ENERGIJO**

**INŠPEKTORAT REPUBLIKE SLOVENIJE ZA OKOLJE IN ENERGIJO**

URAD PREDSTOJNIKA

Dunajska cesta 58, 1000 Ljubljana T: 01 420 44 88

E: [gp.irsoe@gov.si](mailto:gp.irsoe@gov.si)

[www.gov.si](http://www.gov.si)

Številka: 06180-53/2024-2

Datum: 8. 1. 2024

**POROČILO O REDNEM IN IZREDNEM INŠPEKCIJSKEM PREGLEDU NAPRAVE, KI LAHKO POVZROČI ONESNAŽEVANJE OKOLJA VEČJEGA OBSEGA**

**Zavezanec:** Ljubljanske Mlekarne d. o. o., Tolstojeva ulica 63, 1000 Ljubljana

**Naprava / lokacija:** Naprava za obdelavo in predelavo mleka na lokaciji Tolstojeva ulica 63, 1000 Ljubljana

**Datum pregleda:** 19. 5. 2023 in 31. 8. 2023

**Okoljevarstveno dovoljenje (OVD) številka:** 35407-82/2006-7 z dne 9. 7. 2008 s spremembami (v nadaljevanju: OVD)

**Usklajenost z OVD:** DA

V okviru rednega in izrednega inšpekcijskega pregleda naprave v zvezi z izpolnjevanjem določb pridobljenega OVD, ki so bile predmet nadzora na kraju naprave, so bile ugotovljene manjše nepravilnosti, kršitve zakonsko določenih predpisov, ki so bili predmet inšpekcijskega nadzora ter kršitev določil OVD. Zavezancu je bil izdan ukrep na zapisnik v zadevi ravnanja z odpadki. Zavezanec je ugotovljene nepravilnosti tekom leta 2023 odpravil.

Na pregledu je bilo v zvezi z emisijami snovi v vode ugotovljeno, da ima zavezanec na lokaciji dva izpusta odpadne vode iz naprave, ki se odvajata v javno kanalizacijo, ki se zaključi s KČN Ljubljana Zalog. Na izpustu industrijske odpadne vode iz naprave se izvaja obratovalni monitoring. Iz Poročila o obratovalnem monitoringu odpadnih vod za leto 2022, ki ga je izdelal pooblaščenec, je med drugim razvidno, da je v letu 2022 na oba iztoka iz naprave na predmetni lokaciji pritekla v skladu z veljavnim OVD dovoljena količina odpadne vode, da je bil nabor parametrov, število vzorčenj in izvajanje trajnih meritev v skladu z veljavnim OVD, da ni bilo ugotovljenih preseganj izmerjenih vrednosti parametrov odpadne vode glede na zakonsko določene mejne vrednosti oziroma glede na vrednosti določene v veljavnem OVD in da naprava na predmetni lokaciji ne obremenjuje okolja čezmerno z odpadnimi vodami oziroma da naprava obratuje v skladu z veljavnim OVD.

Ugotovljeno je bilo tudi, da ima zavezanec izdelan poslovnik za obratovanje čistilne naprave in poslovnik za obratovanje vseh lovilcev olj na lokaciji ter da vodi obratovalni dnevnik čistilne naprave ter obratovalne dnevnike vseh lovilcev olj, ki so vsi izdelani v skladu s standardom SIST EN 858-2.

Na ministrstvo so bila posredovana vsa zahtevana poročila.

V zvezi z emisijami hrupa v okolju je bilo ugotovljeno, da zavezanec izvaja obratovalni monitoring hrupa v okolju. Iz zadnjega poročila, ki ga je izdelal pooblaščenec, je med drugim razvidno, da ima zavezanec več virov hrupa, da so bile meritve izvedene na več merilnih mestih, da je upravljavec zagotovil ocenjevanje hrupa v času največje zmogljivosti obratovanja naprave, da so bile meritve izvedene po vzpostavitvi stabilnih razmer in da hrupnost vira hrupa na vseh mestih ocenjevanja ne presega zakonsko določenih ravni hrupa za dnevni, večerni in nočni čas. Vir hrupa na vseh mestih ocenjevanja ne obremenjuje okolja prekomerno.

V zvezi z ravnanjem z odpadki je bilo ugotovljeno, da pri zavezancu nastajajo različne vrste odpadkov, da zavezanec zbira odpadke na za to določenih lokacijah, ločeno po vrstah odpadkov - nenevarni odpadki se hranijo v embalaži, izdelani iz materiala, odpornega proti učinkovanju shranjenih odpadkov, da se zabojniki nahajajo na asfaltni površini, nekateri (odpadna olja, maziva) so pod nadstreški, da so odpadki ustrezno označeni, da zavezanec vodi evidenco o nastajanju in ravnanju z odpadki, da odpadke oddaja le slovenskim zbiralcem in predelovalcem odpadkov, da ima izdelan načrt gospodarjenja z odpadki in da na ministrstvo posreduje vsa zahtevana poročila.

V zvezi z izpolnjevanjem obveznosti PRO (proizvajalčeva razširjena odgovornost) in vpisom v evidence proizvajalcev je bilo ugotovljeno, da je zavezanec vpisan v evidenco proizvajalcev embalaže in odpadne embalaže, da ločeno zbira različne vrste odpadne embalaže, da vodi evidenco o embalaži dani na trg RS, da kvartalno poroča nosilcu skupnega načrta in na Finančno upravo o količinah embalaže dane na trg RS in da zavezanec plačuje okoljsko dajatev ter embalažnino.

Ugotovljeno je bilo tudi, da je zavezanec vpisan v evidenco proizvajalcev VPPO (plastični proizvodi), da vodi evidenco o vseh plastičnih proizvodih danih na trg v RS in da ima zavezanec pogodbo z nosilcem skupnega načrta.

Prav tako je bilo ugotovljeno, da je zavezanec vpisan v evidenco proizvajalcev električne in elektronske opreme, da je v skupnem načrtu ravnanja z električno in elektronsko opremo ter da polletno poroča podatke o dani električni in elektronski opremi na trg RS preko portala nosilca skupnega načrta, ta pa v njihovem imenu sporoči podatke na Finančno upravo.

V zvezi s skladiščenjem nevarnih snovi je bilo ugotovljeno, da ima zavezanec na lokaciji CIP procesne posode, ki se uporabljajo za čiščenje, da so na lokaciji rezervoarji za nevarne snovi, ki so vsi s strani akreditirane družbe pregledani in redno kontrolirani, da so vse skladiščne naprave, ki imajo več kot 10 m3 prijavljene na ministrstvo, da je izdelan načrt ravnanja z nenevarnimi tekočinami in da se vodi evidence o skladiščenju nevarnih tekočin.

V zvezi z emisijami snovi v zrak je bilo ugotovljeno, da ima zavezanec v uporabi filter za odstranjevanje neprijetnih vonjav - filtriranje zraka na čistilni napravi. Filter je vključen v obstoječi poslovnik čistilne naprave za odpadne vode, saj je namenjen preprečevanju oz. širjenju neprijetnih vonjav iz čistilne naprave za odpadno vodo v okolico.

Zavezancu v skladu z veljavnim OVD ni potrebno izvajati obratovalnega monitoringa emisij snovi v zrak.

V zvezi z napravami, ki vsebujejo več kot 3 kg OŠS ali več kot 5 ton ekv. co2 FTP je bilo ugotovljeno, da ima zavezanec na ministrstvu prijavljeno vso nepremično opremo za hlajenje in klimatizacijo, ki vsebuje več kot 3 kg OŠS in FTP, da ima zavezanec seznam te opreme, da vodi evidenco o opremi za vsako posamezno nepremično opremo posebej in da se s strani pooblaščenca redno izvajajo pregledi tesnosti naprav, ki vsebujejo več kot 3 kg OŠS ali FTP.

V zvezi s svetlobnim onesnaževanjem je bilo ugotovljeno, da ima zavezanec izdelan načrt zunanje razsvetljave za obrat na lokaciji Tolstojeva 63, Ljubljana – uporablja se okolju prijazne svetilke, katerih delež svetlobnega toka, ki seva navzgor je 0%. Razsvetljave fasade ni. Celotna električna moč svetil na lokaciji je manjša od 10 kW.

**Zaključki / naslednje aktivnosti:** Naslednji redni inšpekcijski pregled bo opravljen v skladu s planom inšpektorata, izredni pa po potrebi.